[Foto’s] Groot vrolikheid by nasionale biddagNasionale biddag in Bloemfontein (Foto: Marine Lourens, Maroela Media) Angus Buchan sal binnekort sy boodskap lewer by die “It’s Time”- nasionale biddag op die plaas Wilde Als net buite Bloemfontein. Honderde duisende mense het sedert 04:00 Saterdagoggend na die terrein gestroom in afwagting om die boodskap te hoor. Die verrigtinge, wat geskeduleer was om 12:00 te begin, is vertraag aangesien daar gewag word op nog mense wat glo te voet vanaf Bloemfontein op pad is. Terwyl daar gewag word op Buchan, is daar vrolik geloofsliedere gesing en mense het gedans, vlae in die lug geswaai en op ramshorings geblaas. Die organiseerders kon nog nie ŉ presiese getal bevestig van hoeveel mense die geleentheid bywoon nie, maar dit word as die grootste bidgeleentheid in die geskiedenis van Suid-Afrika bestempel. Verskeie mense wat met Maroela Media gepraat het, het gesê hulle is opgewonde oor die groot hoeveelheid mense wat van oor die land heen gekom het om die geleentheid by te woon en glo dat dit die begin van die verandering is wat die Here in Suid-Afrika sal meebring.